CELEX: 62011TN0059
Language: el
Date: 2011-01-31 00:00:00
Title: Υπόθεση T-59/11: Αγωγή της 31ης Ιανουαρίου 2011 — ΙΣΟΤΗΣ κατά Επιτροπής

19.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/24
            
         Αγωγή της 31ης Ιανουαρίου 2011 — ΙΣΟΤΗΣ κατά Επιτροπής
   (Υπόθεση T-59/11)
   2011/C 89/47
   Γλώσσα διαδικασίας: η ελληνική
   
      Διάδικοι
   
   
      Ενάγουσα: Κοινωνία της Πληροφορίας Ανοιχτή στις Ειδικές Ανάγκες — ΙΣΟΤΗΣ (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγoμένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να αναγνωριστεί ότι η ενάγουσα ουδόλως παραβίασε τα άρθρα ΙΙ.16.2 των γενικών όρων των συμβάσεων FP6, ΙΙ.7.3 (σοβαρή οικονομική παραβίαση) και ΙΙ.7.4 (ψευδείς δηλώσεις) των γενικών όρων των συμβάσεων eTEN και ΙΙ.10.3 (παραβίαση της σύμβασης και παράλειψη παροχής πληροφοριών) των γενικών όρων των συμβάσεων CIP,
            
         
               —
            
            
               να αναγνωριστεί ότι η Επιτροπή αμφισβητώντας την επιλεξιμότητα των δαπανών της ενάγουσας παραβίασε τις επίδικες συμβάσεις,
            
         
               —
            
            
               να αναγνωριστεί ότι οι δαπάνες ύψους 932 362,44 EUR, τις οποίες η ενάγουσα υπέβαλε στην Επιτροπή στο πλαίσιο των συμβάσεων ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE και T-SENIORITY, είναι επιλέξιμες και ότι η ενάγουσα δεν οφείλει να επιστρέψει τα ποσά που συνεισέφερε η Επιτροπή,
            
         
               —
            
            
               να αναγνωριστεί ότι η καθυστέρηση καταβολής από την Επιτροπή των τελευταίων δόσεων χρηματοδότησης ως προς τις συμβάσεις EU4ALL, ASK-IT και ENABLE συνιστά παραβίαση των συμβατικών της υποχρεώσεων,
            
         
               —
            
            
               να αναγνωριστεί ότι η Επιτροπή οφείλει να καταβάλει στην ενάγουσα το ποσό των 52 584,05 EUR εντόκως από την κοινοποίηση της παρούσης, για τις δαπάνες στις οποίες υπεβλήθη η ενάγουσα στο πλαίσιο της σύμβασης EU4ALL,
            
         
               —
            
            
               να αναγνωριστεί ότι η Επιτροπή οφείλει να καταβάλει στην ενάγουσα το ποσό των 20 678,61 EUR εντόκως από την κοινοποίηση της παρούσης, για τις δαπάνες στις οποίες υπεβλήθη η ενάγουσα στο πλαίσιο της σύμβασης ASK-IT,
            
         
               —
            
            
               να αναγνωριστεί ότι η Επιτροπή οφείλει να καταβάλει στην ενάγουσα το ποσό των 11 693,05 € εντόκως από την κοινοποίηση της παρούσης, για τις δαπάνες στις οποίες υπεβλήθη η ενάγουσα στο πλαίσιο της σύμβασης ENABLE,
            
         
               —
            
            
               να καταδικαστεί η Επιτροπή στην πληρωμή της δικαστικής δαπάνης της ενάγουσας.
            
         
      Ισχυρισμοί και κύρια επιχειρήματα
   
   Προς στήριξη της παρούσας αγωγής, που στηρίζεται αφενός στις ρήτρες διαιτησίας των επίδικων συμβάσεων και αφετέρου στο βελγικό δίκαιο, στο οποίο οι επίδικες συμβάσεις παραπέμπουν, η ενάγουσα προβάλλει δυο λόγους.
   Πρώτον, η ενάγουσα υποστηρίζει ότι οι δαπάνες, τις οποίες υπέβαλε προς την Επιτροπή, ήταν επιλέξιμες και ότι δεν παραβίασε τις συμβατικές της υποχρεώσεις. Ειδικότερα, η ενάγουσα υποστηρίζει ότι οι αιτιάσεις που της προσάπτει η Επιτροπή μετά τη διενέργεια financial audit στα προγράμματα ACCESS-eGOV, EU4ALL, eABILITIES, EMERGE, ENABLE, ASK-IT, NAVIGABILE, EURIDICE και T-SENIORITY ως προς την διαχείριση των οικονομικών της και την επιλεξιμότητα των δαπανών της είναι όλως αβάσιμες. Συνεπώς, ουδεμία παραβίαση υπήρξε των συμβατικών της υποχρεώσεων και το σύνολο των δαπανών της θα πρέπει να αναγνωριστεί ως επιλέξιμο.
   Δεύτερον, η Επιτροπή αμφισβητώντας την επιλεξιμότητα των δαπανών και καθυστερώντας την καταβολή ορισμένων δαπανών παραβιάζει τις συμβατικές της υποχρεώσεις. Ειδικότερα, η ενάγουσα υποστηρίζει ότι η αμφισβήτηση από την Επιτροπή της επιλεξιμότητας των δαπανών συνιστά συμπεριφορά αντισυμβατική, αντίθετη προς την καλή πίστη και κατάχρηση δικαιώματος, διότι τα πορίσματα τα οποία εξήχθησαν από το financial audit ήταν παντελώς αστήρικτα, αόριστα και γενικά. Περαιτέρω, η ενάγουσα υποστηρίζει ότι η καθυστέρηση καταβολής από την Επιτροπή των τελευταίων δόσεων χρηματοδότησης στις συμβάσεις EU4ALL, ASK-IT και ENABLE συνιστά παραβίαση των συμβατικών της υποχρεώσεων και ζητεί να αναγνωριστεί η υποχρέωση καταβολής τους.